קרי חוזר לישראל לקדם פגישה בין נתניהו לעבאס
ביום חמישי יחזור מזכיר המדינה לסבב פגישות באזור. ברשות הפלסטינית ובישראל מצננים את הציפיות, לאחר שבפתח הבהירו שלא יסכימו למשא ומתן ללא תנאים מוקדמים
אליאור לוי ואטילה שומפלביעדכון אחרון: 25.06.13 , 01:34
מזכיר המדינה האמריקני ג'ון קרי יגיע ביום חמישי לסבב פגישות חדש באזור במטרה ללחוץ על ישראל והפלסטינים לשוב לשולחן המשא ומתן. על פי ההערכות בקרב הפלסטינים, קרי ינסה לקדם אפשרות של פגישה בין ראש הממשלה בנימין נתניהו לנשיא הפלסטיני אבו מאזן.
חדשות נוספות ב-ynet:
דרעי: ערבים וחרדים לא צריכים להאכיל ילדים?
מצטיידים בכיפת ברזל, מציגים את שרביט קסמים
קריאה ראשונה: רוב דחוק לחוק יישוב הבדואים
גורם פלסטיני אמר אמש (יום ב') ל-ynet שניסיון לקדם פגישה בין הצדדים יעמוד על סדר יומו של ג'ון קרי בביקורו, אולם הוסיף שבצד הפלסטיני אין ציפיות בנוגע לאפשרות שקרי ישיג את הסכמתם של שני המנהיגים להיפגש ללא תנאים מוקדמים, ולדבריו זה כלל לא עומד על סדר היום הפלסטיני. הגורם ציין כי בשבוע שעבר התקיימו ברמאללה התייעצויות פנימיות בנוגע לשאלת הפגישה בין אבו מאזן לנתניהו, ובסיומן הוחלט שאין נכונות כזאת.
לפני כמה ימים, בתום פגישה שנסובה סביב ההתפתחויות המדיניות, פרסם הוועד המרכזי של פתח הודעה שבה הודגש שהם יסכימו לשוב לשולחן המשא ומתן עם התנאים הידועים: הקפאת הבנייה בהתנחלויות, הכרה בפתרון שתי המדינות על בסיס גבולות 1967 ושחרור אסירים שנכלאו לפני החתימה על הסכמי אוסלו. בנוסף הם הביעו את התנגדותם לכל הלחצים המופעלים על אבו מאזן לשוב לשולחן המשא ומתן ללא תנאים מוקדמים.
בישראל העריכו בחודש האחרון כי השיחות עם הפלסטינים יחודשו, אך הביעו אופטימיות זהירה בלבד - בעיקר על רקע התנגדותו של אבו מאזן לפתוח בשיחות ללא תנאים מוקדמים. לדברי גורם ישראלי המצוי בקשר עם הצדדים, אבו מאזן אמר בימים האחרונים בשיחות עם גורמים זרים שהוא מוכן לשבת עם נתניהו ומוכן לפתוח במשא ומתן. עם זאת, הוא לא פירט את תנאיו ולא ברור אם הוא מנסה להוריד את הלחץ הבינלאומי מעליו, או שהוא באמת רוצה לחדש את המשא ומתן עם ישראל.
פורסם לראשונה 24/06/2013 23:37
קרי ואבו מאזן